Leef uit jou Doop: Inleiding - www.bybelkennis.co.za
by Mitch Kalp · Published 20/08/2012 · Updated 28/09/2014
Die doop het een van die rykste boodskappe in die hele Bybel. As jy die een verrassing na die ander op die lyf wil loop, lees net hoofstuk 2 van hierdie boekie.
Dit beteken ongelukkig ook dat die boodskap en die betekenis van die doop een van die mees verwaarloosde onderwerpe in ons Christelike geloof is. Die kerke het dekades lank so gestry oor die reg of verkeerd van die kinderdoop, dat hulle vergeet het om te kyk na die heerlike betekenis van die doop in die Nuwe Testament.
Leef uit jou doop is 'n oproep om terug te keer na die tyd toe die doop mense se steunpilaar was. Daar word van Martin Luther vertel dat hy in 'n vlaag van moedeloosheid geboë oor sy lessenaar gesit het onder die las van twyfel, en dat hy toe met 'n stukkie kryt op sy lessenaar geskryf het: Baptismus sum – Ek is gedoop.
Sal dit jou ook uit 'n noodsituasie optel? Nee? Lees dan wat jou doop in werklikheid vir jou kan
beteken. Want Leef uit jou doop is eintlik: Leef uit die genade wat God in jou doop aan jou gegee het op grond van wat Jesus aan die kruis vir jou gedoen het.